– Passasjerene kommer til å merke forskjell. Det vil blant annet bli mer plass inne i vognene og en ekstra dobbeltdør til å gå inn og ut av, forklarer driftssjef John Hansen i Keolis.

Om knappe to uker, mandag 15. august, forlenges Bybanen fra Lagunen til Birkelandsskiftet. I den anledning settes det inn flere 42 meter lange vogner. Den første vognen settes i trafikk allerede i morgen.

Les også: Slik blir den nye busshverdagen

Les også: Dette skal pryde Bybanens endestopp

– Den siste tiden har vi testet ut flere lange vogner. Målet er å ha åtte lange vogner klare til åpningen 15. august. Men det blir nok først på nyåret at kapasitetsøkningen vil komme til sin rett. Da håper vi å ha bygd om over halvparten av de korte vognene, forklarer Hansen.

I tillegg til å kjøpe åtte nye bybanevogner, skal alle de gamle også forlenges med ti meter.

Plass til 68 flere passasjerer

Vognene veier 50 tonn, er ti meter lengre enn de «gamle» vognene og koster i overkant av 31 millioner kroner.

Les også: Her er Bybanens nye kjempevogn

– Hver vogn har plass til 280 passasjerer. Dagens vogner kan frakte 212. Det vil si 54 flere ståplasser og 14 flere sitteplasser. De lange vognene har mer plass til barnevogner og bagasje da det er tatt bort noen klappseter, forklarer Hansen.

Bybanen 15.august forlenges Bybanen fra Lagunen til Birkelandsskiftet.

Det blir fem nye stopp: Råstølen, Sandslivegen, Sandslimarka, Kokstad, Birkelandsskiftet terminal.

Holdeplassen på Flesland vil bli bygget sammen med Avinors nye terminalbygg. Stoppet skal ligge i underetasjen på Flesland, slik som på Gardermoen. Denne holdeplassen vil ikke åpne før i 2017.

I tillegg er det bygd et verksted/depot nær Flesland.

Total kjøretid mellom Byparken og Flesland har Skyss estimert til 43-44 minutt.

Kilde: Bybanen utbygging/Skyss

Farten blir den samme

– Farten blir den samme. Jeg regner med at vi vil bruke 40–41 minutter fra Birkelandsskiftet til Byparken, men det er litt vanskelig å vite. Det vi kan håpe på er at passasjerer kommer seg fortere ut og inn av vognene, da det er flere dører, påpeker Hansen.

Les også: Bybanen vokser

Han sier at utfordringen for vognfører er å holde oversikt.

– Det litt vanskeligere å ha kontroll over passasjerer som går inn og ut av den bakerste døren.

I tillegg har Keolis satt opp et speil på holdeplassen ved Brann Stadion.

Torsdag settes den første av Bybanens kjempevogner i trafikk. Når alle vognene er blitt lange, betyr det en kapasitetsøkning på 30 prosent, forklarer Rune Jenssen, informasjonsleder i Bybanen utbygging. Foto: EIRIK HAGESÆTER

– Holdeplassen ligger på en kurve. Speilet skal hjelpe vognfører med å holde oversikten, forklarer Hansen.

Alle holdeplassene er nå forlenget slik at de er klare til å ta imot de lange vognene.